RESOLUCIÓN do 21 de febreiro de 2008, da Secretaría Xeral de Comunicación, pola que se convocan, para o ano 2008, subvencións aos concellos para a prestación do servizo de radiodifusión municipal (FM) e para a adquisición de equipamento audiovisual e multimedia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 28/02/2008

A Secretaría Xeral de Comunicación, co obxecto de que os concellos fagan proxectos técnicos e adquiran equipos para efectuaren radiodifusión sonora en ondas métricas con modulación de frecuencia (FM), de carácter municipal, que lles facilite aos cidadáns uns medios de comunicación que amplíen o marco da pluralidade informativa, vén establecendo con cargo aos orzamentos xerais da Comunidade Autónoma de Galicia unha liña de subvencións con esa finalidade.
Por outra banda, a necesidade de que os concellos poidan aproveitar ao máximo as potencialidades que presenta a incorporación de medios técnicos no eido da comunicación e a información, aconsella que se vaian dotando dos instrumentos necesarios para unha maior eficacia no desenvolvemento das súas actividades, mediante unha liña de subvencións para a adquisición de equipamento audiovisual, multimedia e outros de natureza análoga.
Polo exposto, e no uso das facultades que me atribúe a disposición adicional segunda c) do Decreto 44/2006, do 2 de marzo,
DISPOÑO:
Artigo 1º.-Obxecto.
O obxecto desta subvención é estimular a iniciativa local para a dotación técnica de emisoras municipais de FM e incentivar a adquisición de equipamento audiovisual e multimedia que permita achegar os contidos e servizos de interese social e formativo de carácter local aos cidadáns.
Para o ano 2008, convócanse dúas liñas de subvencións:
-Modalidade A): para proxectos técnicos e dotación de equipos para prestación do servizo de radiodifusión sonora en ondas métricas con modulación de frecuencia, de carácter municipal.
-Modalidade B): para adquisición do equipamento audiovisual e multimedia que permita incorporar nos concellos as vantaxes e potencialidades das novas tecnoloxías da información e comunicación.
Artigo 2º.-Beneficiarios.
Poderán optar a estas subvencións os concellos da Comunidade Autónoma de Galicia que cumpran os seguintes requisitos:
-Modalidade A): concellos con concesión provisional ou definitiva do servizo de radiodifusión sonora en ondas métricas con modulación de frecuencia.
-Modalidade B): concellos que xustifiquen a necesidade do equipamento audiovisual e multimedia, presentando un plan de actividades de carácter social, cultural, formativo e de interese xeral para o concello.
Artigo 3º.-Partida orzamentaria e contías máximas da subvención.
1. Orzamento.
Para as mencionadas axudas resérvase a cantidade de 140.000 euros, que se imputarán ao crédito dispoñible na aplicación orzamentaria 04.31.461A.760.0 dos orzamentos xerais da Comunidade Autónoma de Galicia para o ano 2008, atribuíndose inicialmente o dito crédito por metade, para cada modalidade convocada. O crédito non adxudicado nunha modalidade pode aplicarse na outra, ata acadar o límite total sinalado.
De acordo co artigo 19.3º da Lei 9/2007, de subvencións de Galicia, sinálase que as subvencións se concederán polo procedemento de rateo do importe global máximo, entre os beneficiarios da subvención, respecto de cada liña convocada.
Na modalidade A, a aqueles concellos que teñan outorgada concesión definitiva do servizo de radiodifusión sonora en ondas métricas con modulación de frecuencia, asignaráselles unha cota de 1,5 para o cálculo do rateo.
2. Contía máxima.
-Modalidade A): 3.000 .
-Modalidade B): 600 .
Artigo 4º.-Solicitudes, prazo de presentación e documentación.
1. Solicitudes.
As solicitudes de subvención serán formuladas polo presidente do concello solicitante, segundo o modelo que figura como anexo a esta convocatoria, dirixiranse ao secretario xeral de Comunicación e presentaranse no rexistro xeral da Consellería de Presidencia, Administracións Públicas e Xustiza ou nos das súas delegacións provinciais, sen prexuízo do establecido no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Prazo de presentación.
O prazo para a súa presentación será de trinta e un días naturais contados desde o día seguinte ao da publicación desta convocatoria no Diario Oficial de Galicia.
3. Documentación.
Coas solicitudes xuntarase a seguinte documentación:
-Modalidade A):
a) Xustificación da concesión, provisional ou definitiva, da emisora.
b) Memoria descritiva dos investimentos que se van realizar.
c) Orzamento ou valoración económica das actuacións para as que se solicita a subvención.
d) Compromiso de dotación orzamentaria suficiente para o mantemento do servizo.
e) Declaración de solicitudes efectuadas ou axudas concedidas, para o mesmo proxecto, das distintas administracións públicas.
-Modalidade B):
a) Memoria detallada así como orzamento desagregado do equipamento para o que se solicita a subvención, con indicación do importe que se solicita como axuda. Exclúense expresamente a adquisición de PC ou portátil.
b) Plan de actividades de carácter social, cultural, formativo e de interese xeral para desenvolver co equipamento para o que se solicita a axuda.
c) Declaración de solicitudes efectuadas ou axudas concedidas, para o mesmo proxecto, das distintas administracións públicas.
Estas subvencións serán compatibles coas que poidan conceder outras administracións públicas, sempre que o importe das subvencións concedidas, illadamente ou en concorrencia coas concedidas por outras administracións públicas ou entes públicos ou privados, non supere o custo total do investimento que se vai realizar.
En todo caso, ambas as dúas modalidades de axudas desta convocatoria son compatibles entre si, de xeito que a concesión dunha modalidade de axuda a un concello non lle impide ser beneficiario da outra, para o caso de cumprir o sinalado nestas bases.
Artigo 5º.-Tramitación.
Os servizos competentes da Dirección Xeral de Comunicación Audiovisual tramitarán as solicitudes e instrumentarán os procedementos necesarios para a concesión da subvención.
Artigo 6º.-Proposta de resolución, prazo máximo e recursos contra a resolución.
1. Proposta de resolución
A proposta de resolución será formulada ao secretario xeral de Comunicación por un órgano colexiado, a través da Dirección Xeral de Comunicación Audiovisual, que é o órgano instrutor.
A composición do dito órgano colexiado é a seguinte:
-Presidente: o subdirector xeral de Telecomunicacións e Audiovisual.
-Vogal: a xefa do Servizo de Estudos e Análise de Telecomunicación e Audiovisual.
-Vogal: a xefa do Servizo de Televisión e Radiodifusión.
-Secretario: un funcionario da dita dirección xeral.
2. Prazo máximo de resolución e recursos contra a resolución.
Para os efectos establecidos no artigo 42.2º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes ás accións especificadas nesta convocatoria será de tres meses, contados desde o día seguinte ao da finalización do prazo de solicitudes previsto no artigo 4º.2.
A resolución ditada polo secretario xeral de Comunicación esgota a vía administrativa e contra esta resolución poderá interpoñerse potestivamente recurso de reposición ante o secretario xeral de Comunicación ou ben interpoñer recurso contencioso-administrativo ante o Tribunal Superior de Xustiza de Galicia. En ambos os casos, nos prazos previstos nos artigos 117 da Lei 30/1992, do 26 de novembro, de réxime xurídico das administracións públicas e do procedemento administrativo común e artigo 46 da Lei reguladora da xurisdición contencioso-administrativa, respectivamente.
Artigo 7º.-Notificación da resolución de concesión e publicidade.
1. Notificación da resolución de concesión.
Notificada a resolución de subvención, os beneficiarios deberán manifestar por escrito a súa aceptación no prazo de dez días naturais, comprometéndose a executar a adquisición subvencionada segundo as condicións establecidas nesta convocatoria.
De non recibirse a aceptación, entenderase que o concello beneficiario renuncia á subvención concedida e procederase, sen máis trámite, ao arquivo do expediente.
De non notificarse resolución no prazo indicado no artigo 6º.2, entenderase desestimada a petición correspondente, podendo interpoñer os recursos indicados no dito artigo.
2. Publicidade.
A publicidade das subvención outorgadas realizarase a través da súa publicación no Diario Oficial de Galicia e, de conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, na páxina web oficial da Dirección Xeral de Comunicación Audiovisual, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Artigo 8º.-Xustificación do investimento.
Para o libramento da axuda, o concello beneficiario, antes do 31 de xullo de 2008, deberá solicitar o pagamento e presentará ante a Dirección Xeral de Comunicación Audiovisual a xustificación do investimento xuntando o seguinte:
1. Certificación expedida polo secretario da corporación local beneficiaria, que reflicta o acordo aprobatorio do gasto.
2. Declaración complementaria do conxunto de axudas obtidas e/ou solicitadas para o mesmo proxecto en calquera outra Administración, organismo ou ente público.
3. Certificación expedida pola entidade bancaria onde se deba realizar o pagamento.
Artigo 9º.-Inspección e información.
A Dirección Xeral de Comunicación Audiovisual poderá realizar as inspeccións e comprobacións que considere necesarias co fin de asegurar o cumprimento das normas e requisitos cos que se concederon as subvencións.
De igual xeito, o beneficiario estará obrigado a facilitar toda a información que lle sexa requirida pola Dirección Xeral de Comunicación Audiovisual, Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino das axudas.
Artigo 10º.-Obrigas do beneficiario.
1. Os concellos receptores das subvencións quedarán obrigados:
a) A non alterar o destino da subvención.
b) A admitir as inspeccións e control que estableza a Dirección Xeral de Comunicación Audiovisual.
c) A efectuar a xustificación do gasto conforme o establecido no artigo 8º, facultándose a dita dirección xeral para determinar o correcto cumprimento desta obriga.
2. O incumprimento de calquera das obrigas mencionadas será causa determinante de revogación da subvención, así como do reintegro, se é o caso, da subvención percibida e dos xuros de demora correspondentes.
3. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
Artigo 11º.-Actos de desenvolvemento desta convocatoria.
Facúltase o director xeral de Comunicación Audiovisual para ditar, no ámbito das súas competencias, as resolucións precisas para o desenvolvemento desta convocatoria.
Artigo 12º.-Réxime xurídico aplicable.
No demais, esta resolución estará sometida a lexislación básica do Estado na materia contida na Lei 9/2007, do 13 de xuño, de subvencións de Galicia, na Lei estatal 38/2003, do 17 de novembro, xeral de subvencións e demais normativa de desenvolvemento.
Artigo 13º.-Recursos contra esta resolución de convocatoria.
Poderá interpoñerse potestivamente recurso de reposición ante o secretario xeral de Comunicación, no prazo dun mes, contado desde o día seguinte ao da súa publicación no Diario Oficial de Galicia; ou ben interpoñer recurso contencioso-administrativo ante o Tribunal Superior de Xustiza de Galicia, no prazo de dous meses, contados de igual modo.
Santiago de Compostela, 21 de febreiro de 2008.
Juan Fernando Salgado García
Secretario xeral de Comunicación
Ver referencia pdf "04200D003P007.PDF"